Man se lyk naby Bfn-treinspoor gevind - Maroela Media
'n Verkoolde lyk is naby 'n treinspoor in Fichardtpark in Bloemfontein in die Vrystaat gevind.
Konst. Wendy Nkabi, woordvoerder van die polisie, het gesê die liggaam is Maandag omstreeks 07:00 deur verbygangers gevind. Volgens Nkabi is die oorledene, vermoedelik 'n 32-jarige man, verskeie kere met 'n skerp voorwerp gesteek.
Nkabi het gesê die oorledene se liggaam is erg verniel voordat dit aan die brand gesteek is en onherkenbaar verkool het. Die oorledene het 'n swart broek, 'n wit T-hemp en 'n swart baadjie aangehad. Sy liggaam is in 'n kombers toegedraai.
Nkabi het gesê in dié stadium is die motief vir die moord nog onbekend. 'n Saak van moord word ondersoek en niemand is nog in hegtenis geneem nie.